Skink ŉ koppie vol gesondheid | Maroela Media
In die diep, sanderige grond teen die hange van die Cederberge in die Wes-Kaap groei rooibos al vir eeue lank wild. Lank voor plantkundiges in 1772 dié bossie “ontdek” het, het die antieke San die kalmerende, strelende effek van die bossie benut.
Benjamin Ginsberg, ŉ jong Jood, het kort na die Anglo-Boereoorlog in Clanwilliam aangekom om hom aan te sluit by sy pa, wat ŉ winkel in dié dorpie aan die voet van die Cederberge gehad het. Ginsberg, wat eens by ŉ beroemde Russiese teehandelaarsfamilie loseer het, het dadelik die potensiaal van rooibostee raakgesien.
Ginsberg het hom voorgeneem om die Cederberge die nuwe Ceylon te maak. Hy het rooibostee onder stedelinge begin bemark deur pamflette en gratis koevertjies met tee in Adderleystraat in Kaapstad uit te deel. Kort voor lank het hy ook Indiese en Chinese droogtegnieke begin inspan om die smaak van die tee te verbeter en dit meer na Oosterse tee te laat lyk. Die oudste bestaande rooiboshandelsmerk, Eleven O’ Clock, is Ginsberg se oorspronklike rooibostee-handelsmerk.
Tot in die 1930’s is rooibostee geoes waar dit wild teen die hange van die Cederberg gegroei het. Maar met die hulp van ŉ goeie vriend, dr. Pieter le Fras Nortier, het hy begin om rooibostee kommersieel te verbou. Kort voor lank het die twee die kuns hiervan vervolmaak.
Suid-Afrikaanse dokters het vir dekades lank kafeïenvrye rooibostee as ŉ kuur vir spysverteringsprobleme en senuweekwale voorgeskryf. Selfs in Amerika het die dieetkundige en vader van graanvlokkies, dr. JH Kellogg, rooibos reeds in 1910 as ’n gesonde alternatief vir gewone tee aanbeveel.
Vanjaar 48 jaar gelede het wyle dr. Annique Theron, stigter van die Annique-velsorgreeks, agtergekom rooibostee het ŉ kalmerende effek op haar allergiese koliekbaba. Dié effek van rooibos is maar een van talle wat later deur internasionale navorsing bevestig is.
Rooibos behoort tot die Aspalathus-plantgroep wat bestaan uit meer as 200 spesies wat in die Cederberge van Suid-Afrika groei. Die naam “rooibos” het geografiese aanwyserstatus, wat beteken dat slegs rooibostee wat in die Wes-Kaap verbou word, “rooibos” genoem mag word.
Rooibostee bevat aspalatien, ’n geurstof wat voorkom in medisinale kruie wat gebruik word om vel- en sirkulasieprobleme mee te behandel. Rooibos het ’n besonder hoë vitamien C-inhoud van 15,7 mg per 100 g. Boonop bevat dit min tannien: sowat 4,4% teenoor die 12% in gewone tee. (Tannien belemmer die absorpsie van minerale.) Rooibostee bevat ook klein hoeveelhede fluoried, kalsium en mangaan.
Japanse navorsing oor die effekte van oligosakkariede, wat ook in rooibos gevind word, dui aan dat hierdie stof die immuunstelsel help om virusinfeksies af te weer. Boonop is rooibos ryk aan flavonoïede (antioksidante wat die optrede van superoksied dismutase of SOD naboots deurdat dit vry radikale verwyder).
Studies wat vroeër deur die mediese navorsingsraad gedoen is, dui daarop dat rooibos ’n kragtige anti-oksidant bevat wat beskerming bied teen selfbeskadiging en mutasies, wat lei tot siektes soos kanker.
Volgens die Wêreldgesondheidsorganisasie (WGO) sal diabetes 493 miljoen mense wêreldwyd raak teen 2030. Tans worstel meer as 7 miljoen Suid-Afrikaners reeds met die siekte. In ’n Japanse studie is bewys die aspalatien in rooibostee kan help om die glukose-opname van spierselle by tipe 2-diabetes te verbeter, wat help om ŉ normale bloedsuikervlak te handhaaf. Rooibos dien ook as ’n eetlusdemper wat weer help met gewigsverlies – ook ŉ risikofaktor vir diabetes.
Benewens MIV- en Vigsverwante siektes, is kardiovaskulêre siektes die hoofoorsaak van sterftes in Suid-Afrika. Navorsing het bevind die biomerkers wat met kardiovaskulêre siekte verband hou, verminder aansienlik met die drink van rooibostee. Kliniese navorsing op mense het bewys ses koppies rooibostee per dag vir ses weke is veilig vir die lewer en niere, terwyl dit bloeddruk en cholesterol binne normale perke kan help hou.
Rooibostee help om hoofpyn te verlig
Rooibos gee jou immuunstelsel ’n hupstoot
Angelina Jolie (Foto: Facebook)
Wat het Charlize Theron, Anthony Hopkins, Angelina Jolie, Hugh Jackman en Gwyneth Paltrow in gemeen? Hulle gebruik almal rooibos as ŉ skoonheidsmiddel in die een of ander vorm. Die sink in rooibos is noodsaaklik vir velvernuwing, terwyl die natuurlike alfahidroksiesuur help om fyn lyntjies en plooie te versag.
Angelina Jolie hou haar vol lippe vogtig met ŉ lipbalsem wat onder meer rooibos bevat
Gwyneth Paltrow en die supermodel Miranda Kerr drink rooibostee om te ontgif en om hul gewig in beheer te hou
Charlize Theron, Jessica Alba, Hugh Jackman en supermodel Candice Swanepoel gebruik skoonheidsprodukte wat rooibostee bevat
Die aktrise Salma Hayek en Victoria Secret-model Adriana Lima drink ’n rooisbosdrankie om hul velle te reinig
Annique Thereon is mos die een wat die naam Rooibos is die USA geregistreer het. Dit het die Rooibos Tee Raad 9 miljoen rand gekos om dit om te keer. Dit is hoe ek haar sal onthou. Ekonomiese Hoogverraad.
Ons help betaal seker nou nog af aan die 9miljard want rooibos se prys het darem skerp elke jaar gestyg en nog steeds aan die styg. Maar bly lekker en gesond.